b'\n_START_ARTICLE_\nSorbitol\n_START_PARAGRAPH_\nSorbit\xc3\xb3l (IUPAC-ime: (2S,3R,4R,5R)-heksan-1,2,3,4,5,6-heksol) je alkohol z molekulsko formulo C\xe2\x82\x86H\xe2\x82\x81\xe2\x82\x84O\xe2\x82\x86 in z molsko maso 182,17 g/mol. Nastane z redukcijo glukoze (grozdnega sladkorja), pri \xc4\x8demer se aldehidna skupina pretvori v hidroksilno.\n_START_SECTION_\nUporaba\n_START_PARAGRAPH_\nSorbitol se med drugim uporablja v naslednje namene:\n_START_SECTION_\nSladilo\n_START_PARAGRAPH_\nSorbitol se uporablja kot sladilo v \xc5\xbeivilih in zdravilih ter je primeren tudi za sladkorne bolnike. Vsebujejo ga tudi \xc5\xa1tevilni dietni pripravki.\n_START_SECTION_\nOdvajalo\n_START_PARAGRAPH_\nSorbitol ima tudi odvajalni u\xc4\x8dinek in se daje v obliki peroralne suspenzije ali sve\xc4\x8dk. Sorbitol v \xc5\xa1irokem \xc4\x8drevesu povzro\xc4\x8di izplavljanje vode iz tkiva v svetlino, zato se blato zmeh\xc4\x8da.\n_START_SECTION_\nDiuretik\n_START_PARAGRAPH_\nPri intravenskem dajanju u\xc4\x8dinkuje sorbitol kot osmotski diuretik, torej pove\xc4\x8da izlo\xc4\x8danje vode iz telesa.\n_START_SECTION_\nVla\xc5\xbeilec\n_START_PARAGRAPH_\nSorbitol je higroskopna spojina, kar pomeni, da nase ve\xc5\xbee vlago. Zato se uporablja kot vla\xc5\xbeilec v \xc5\xbeivilih in kozmeti\xc4\x8dnih proizvodih.\n_START_SECTION_\nPridobivanje\n_START_PARAGRAPH_\nPrvotno so sorbitol pridobivali iz plodov jerebike, ki vsebujejo do 12\xc2\xa0% sorbitola. Nahaja se tudi v \xc5\xa1tevilnih drugih ko\xc5\xa1\xc4\x8di\xc4\x8dastih plodovih, na primer v hru\xc5\xa1kah, slivah, jabolkih, breskvah, marelicah ..._NEWLINE_Industrijsko ga pridobivajo iz koruznega in p\xc5\xa1eni\xc4\x8dnega \xc5\xa1kroba, in sicer preko glukoze, ki jo nato reducirajo.'